Tampereen raitiotien siltajärkäleen betonivalu alkaa – betoniautot jylläävät 15 minuutin välein läpi yön, ja näissä kohdissa koululaisten kannattaa kulkea varovasti

Hallinojan silta on yksi koko raitiotien suurimmista. Sen puiset kehikot puretaan isossa operaatiossa toukokuussa. Tampereen raitiotien Hallinojan ratasillan betonivalutyöt alkavat aikaisin tiistaiaamuna. Hallinojan ratasilta on yksi koko raitiotien suurimmista. Sillä on pituutta 160 metriä ja leveyttä yhdeksän metriä. Hallinojan silta kulkee Hervannan valtaväylän myötäisesti. Se ylittää kevyen liikenteen väylän. Raitiotieallianssin siltojen työmaapäällikkö Jani Kiili kertoo, että työt alkavat tiistaiaamuna kello kuusi ja jatkuvat keskiviikkoiltapäivään. Työtä tehdään yhtäjaksoisesti, siis myös yöllä. Betoniautot rummuttavat työmaa-alueella 15 minuutin välein. – 1350 kuutiota betonia ajetaan, Kiili kertoi sunnuntaina. Koululaiset tarkkana Betoniautot käyttävät reittiä Turtolankatu–Sotilaankatu–Hervannan valtaväylä. Tämä tarkoittaa sitä, että autot ajavat myös kevyen liikenteen väylällä. Raitiotieallianssi järjestää alueelle liikenteenohjauksen niiksi ajoiksi, kun koulu alkaa ja päättyy eli kello 8–10 ja kello 12–16. Allianssi muistuttaa varovaisuudesta. Sillan valu-ja betonointitöistä aiheutuu myös melua, joka voi kuulua lähimpiin kiinteistöihin. Kiili kertoo, että suursillan rakentaminen on aikataulussaan. Raiteita päästään rakentamaan sillan päälle syksyllä. – Suurin piirtein toukokuun puolessa välissä alkaa massiivinen purkutyö, kun puuosuudet otetaan pois, Kiili kertoo.